Eldor Winje

**Eldor Johan Gabrielsen Winje** (født 28. mai 1899 på Dyrøya i Øksnes, død 8. september 1968 i Bodø) var i 34 år fører (skipper) på Redningsselskapets redningsskøyter. Han var særlig kjent for redningene han utførte på Finnmarkskysten, men han var også stasjonert andre steder langs kysten, så langt sør som på Møre. Eldor Winje var ansatt i Redningsselskapet i 50 år, fra 1917 til 1967.

## Biografi

Winje ble født på stedet Dyrøya på øya med samme navn og vokste opp som den yngste av sju barn på gården Vinje på Tindsøya i Øksnes, som foreldrene hans kjøpte i 1900. Etter konfirmasjonen ble han fisker, og han fikk i januar 1917 nærkontakt med havets farer da åttringen som han, en bror og tre andre var ombord i, kullseilte. Eldor og broren overlevde, men de tre andre omkom i ulykken. En måneds tid etter fikk Eldor jobb som matros på RS 9 «Stadt», som var stasjonert i Vesterålen og Lofoten. Der ble han til han i 1920 ble bestmann på RS 12 «Svolvær», som opererte i det samme området.

Høsten 1925 ble han beordret som fører på RS 9 «Stadt» i Vesterålen. De neste årene førte han redningsbåter som for det meste var stasjonert i Vesterålen, Lofoten eller på Senja, men han hadde også perioder på Nordmøre og Fosen. RS 36 «Andreas Aarø», som han førte sesongen 1932-33, var hans første redningsskøyte med motor. Oppdragene besto ikke bare i å berge båter og mannskap fra forlis og undergang, men også å slepe småbåter inn til land. 3. mars 1933 slepte således «Andreas Aarø» hele 65 båter med til sammen 175 mann inn til Skrova i Lofoten. Fra 1940 førte Eldor Winje RS 51 «Fredrik Langaard» i Finnmark. Etter en sykeperiode høsten 1942 var han igjen tilbake i farvannet Senja - Lofoten.

Under 2. verdenskrig bisto redningsskøytene i det skjulte med å transportere motstandsfolk og andre som måtte flykte fra nazistene. 5. juli 1944 ble RS 43 «Astrid Finne», som lå på feltet utenfor Lofoten, stoppet av tyskerne, og skipper Eldor Winje arrestert. Han satt fengslet i Narvik til november, da han ble satt fri og meldte seg for Redningsselskapet igjen. På grunn av faren for nye arrestasjoner ble han i første omgang ikke satt i tjeneste på redningsbåt, men fikk hyre som skipper på ei frakteskute i Øksnes. Da freden kom i mai 1945, ble han umiddelbart kalt til ny tjeneste som fører på redningsskøyta.

Fra 1947 til 1957 var han fører på redningsskøytene RS 43 «Astrid Finne» og RS 56 «Olav Ringdal jr.» i Finnmark. I mangel av radar, som først ble installert i redningsskøytene i 1957, fikk Winje særlig ry på seg for å være dyktig til å radiopeile posisjonen til båtene som var i nød. Denne kunnskapen kom til nytte blant annet under redningen av selfangstbåten MS «Lance», som i april 1949 fikk maskinskade på feltet i Østisen. RS 43 «Astrid Finne» med Eldor Winje som fører la ut fra Honningsvåg og berget skuta 100 nautiske mil vest-nordvest av Kapp Kanin. Redningsoperasjonen tok drøyt fire døgn.

Utenom høst- og vintersesongene da han førte redningsskøytene på kysten, jobbet Winje om sommeren på Redningsselskapets opplags- og vedlikeholdsstasjon i Blokken i Sortland med å klargjøre skøytene for ny sesong på sjøen. Etter at han ga seg som fører på Finnmarkskysten i 1957, hadde han to sesonger til som fører i ulike områder, før han i april 1959 ble pensjonert fra jobben som skipper på redningsskøytene. Han fortsatte likevel på verkstedet (vedlikeholdsstasjonen) i Blokken, og tok i 1960 over som formann etter broren Gerhard Winje. Høsten 1967 pensjonerte han seg også fra denne jobben. Et år senere døde han av lungekreft.

Eldor Winje var fra 1933 gift med Aslaug Abelsen fra Gullvika i Øksnes. Familien bodde på Vinje på Tindsøya til 1954, da de flyttet til Blokken. Broren Gerhard Winje var skipper på redningsskøyter til 1927, deretter var han formann på opplags- og vedlikeholdsstasjonen i Blokken. Eldors sønn Amund Vinje hadde også et langt liv som skipper på redningsskøyter, det samme hadde Eldors nevø Hegge Winje. Eldor Winje ble i 1959 tildelt Kongens fortjenstmedalje i sølv. I 1927 ble RS 12 «Svolvær» med fører Eldor Winje tildelt utmerkelsen Emile Robins belønning, som ble gitt til redningsskøytemannskap for årets beste redning eller for særlig stor innsats gjennom sesongen.

## Oversikt over Eldor Winjes yrkeskarriere
* Ca. 1914–1917 fisker
* 1917–1920 matros på RS 9 «Stadt», Vesterålen og Lofoten
* 1920–1923 bestmann på RS 12 «Svolvær», Vesterålen og Lofoten
* 1923–1924 bestmann på RS 10 «Christiania», Finnmark
* 1924–1925 bestmann på RS 8 «Oscar Tybring», Senja og Vesterålen
* Høsten 1925 bestmann på RS 12 «Svolvær»
* 1925–1926 fører på RS 9 «Stadt», Vesterålen
* 1926–1927 fører på RS 12 «Svolvær», Lofoten
* 1927–1928 fører på RS 8 «Oscar Tybring», Nordmøre
* 1928–1932 fører på RS 33 «Larvik», Vesterålen og Lofoten, Senja
* 1932–1933 fører på RS 36 «Andreas Aarø», Fosen og Nordmøre, Lofoten
* 1933–1940 fører på RS 38 «Biskop Hvoslef», Vesterålen og Lofoten
* 1940–1942 fører på RS 51 «Fredrik Langaard», Finnmark
* Høsten 1942 sykemeldt
* Desember 1942–1943 fører på RS 23 «Nordland II», Senja og Lofoten
* 1943–1944 fører på RS 43 «Astrid Finne», Senja og Lofoten
* Juli-november 1944 fengslet i Narvik
* November 1944-mai 1945 skipper på fraktebåt i Øksnes Vestbygd
* 1945–1952 fører på RS 43 «Astrid Finne», ofte Lofoten og Senja til 1947, deretter Finnmark
* 1952–1957 fører på RS 56 «Olav Ringdal jr.», Finnmark
* 1957–1958 fører på RS 44 «Idun», Nord-Trøndelag, Vest-Finnmark og Troms
* 1958–1959 fører på RS 39 «Erik Farup», Nord-Salten, Lofoten og Helgeland
* 1959–1967 ansatt ved Redningsselskapets opplags- og vedlikeholdsstasjon i Blokken, fra 1960 som formann

## Referanser


## Kilder
* Terje Hals: *[http://urn.nb.no/URN:NBN:no-nb_digibok_2008092904002 50 år for redningssaken - En beretning om redningsskøyteføreren Eldor J. Winje]*. Redningsselskapets museum, Horten 1999 (digitalisert av Nasjonalbiblioteket)